b'\n_START_ARTICLE_\nHelena Lepa\n_START_SECTION_\n\xc5\xbdivljenje\n_START_PARAGRAPH_\nHelena Lepa je bila h\xc4\x8di ogrskega kralja Bele I. in je bila sestra \xc3\x81lmo\xc5\xa1a in ogrskega kralja Ladislava I.. Bila je poro\xc4\x8dena z Zvonimirjem, ki je bil najkasneje okrog leta 1070 ban v stari Slavoniji. V zakonu se jima je rodil sin Radovan. Leta 1070 je Zvonimir postal sovladar Petra Kre\xc5\xa1imirja. Po smrti Petra Kre\xc5\xa1imirja je bil hrva\xc5\xa1ki kralj, a je njegov in Helenin sin Radovan verjetno umrl \xc5\xbee pred njim in se po letu 1083 v ohranjenih virih ne omenja ve\xc4\x8d._NEWLINE_Po Zvonimirjevi smrti leta 1089 naj bi Helena \xc5\xa0tefanu II. ne priznala pravice do prestola in naj bi se zavzemala, da bi zavladal njen brat, ogrski kralj Ladislav. \xc5\xa0tefanova vladavina je bila kratkotrajna, saj je umrl \xc5\xbee leta 1091, po njegovi smrti pa je na Hrva\xc5\xa1kem zavladala velika zmeda, v kateri sta se za nasledstvo borili protimad\xc5\xbearska stranka in pa mad\xc5\xbearska stranka, ki naj bi delovala prav pod Heleninim vodstvom. Helena Lepa naj bi se domnevno iz Hrva\xc5\xa1ke umaknila v Slavonijo in od tam poklicala na pomo\xc4\x8d svojega brata Ladislava I._NEWLINE_Helenina politi\xc4\x8dna vloga po smrti vladarja Zvonimirja je osnovana na kasnej\xc5\xa1ih zgodovinskih virih in jo povzema ve\xc4\x8dina hrva\xc5\xa1kih zgodovinarjev. Nimamo pa zanesljivih zgodovinskih virov, da je bila Helena v \xc4\x8dasu po Zvonimirjevi smrti dejansko sploh \xc5\xa1e \xc5\xbeiva.  Vsekakor pa je pa je njena sorodstvena povezava z ogrsko vladarsko hi\xc5\xa1o Mad\xc5\xbearom omogo\xc4\x8dila vme\xc5\xa1avanje v notranjo politiko tedanje hrva\xc5\xa1ke dr\xc5\xbeave. Ladislav je leta 1092 brez ve\xc4\x8djega odpora zasedel Slavonijo, kjer je za vladarja postavil \xc3\x81lmo\xc5\xa1a, ostale Hrva\xc5\xa1ke pa si ni uspel podrediti. \xc5\xa0ele nasledniku Kolomanu je uspelo pridobiti oblast tudi Hrva\xc5\xa1ko in Dalmacijo.'